Potvynis (filmas)

**Potvynis** ( – 'srovė', ) – latvių režisieriaus Ginto Zilbaluodžio 2024 m. sukurtas nepriklausomas pilnametražis kompiuterinės animacijos filmas. Pasakoja apie žmonių apleistame pasaulyje gyvenantį vienišių katiną, kuris, jo namus nusiaubus potvyniui, turi nugalėti vandens baimę ir išmokti pasitikėti kitais gyvūnais.

Filmo pasaulinė premjera įvyko 2024 m. gegužės 22 d. Kanų kino festivalyje. Latvijoje pirmąkart viešai parodytas rugpjūčio 27 d., Prancūzijoje – spalio 30 d., JAV – lapkričio 22 d. Palankiai įvertintas kritikų ir žiūrovų: portale Rotten Tomatoes, remiantis 181 atsiliepimu, surinko 97 % teigiamų kritikų įvertinimų, portale Metacritic, remiantis 31 atsiliepimu – 87 balus iš 100. Apdovanotas Auksiniu gaubliu ir Cezariu geriausio animacinio filmo kategorijoje, Europos kino akademijos prizu geriausio Europos animacinio filmo kategorijoje, laimėjo apdovanojimus Ansi, Gvadalacharos, Otavos ir Sevilijos filmų festivaliuose, pripažintas geriausiu 2024 m. animaciniu filmu įvairiose JAV kino kritikų draugijose. 

2025 m. kovą pelnė Oskarą geriausio animacinio filmo kategorijoje.

## Siužetas
 Tamsiai pilkas katinas gyvena žmonių apleistame pasaulyje, miško viduryje, jaukiame dviaukščio namo kambaryje. Vieną dieną mišką užlieja cunamio banga – kylantis vanduo semia katino būstą, ir jis priverstas ieškoti saugaus prieglobsčio, kurį randa pasroviui plaukiančioje burinėje valtyje. Čia jis sutinka kapibarą – draugišką, su visais sugyventi gebantį gyvūną. Vėliau prie jų prisijungia ir kiti pabėgėliai – daiktų kaupimo manija apsėstas lemūras su dideliu krepšiu šlamšto, naivokas, bet ištikimas šuo (auksaspalvis retriveris) ir iš savo būrio išvytas paukštis sekretorius su sulaužytu sparnu. Keliauninkai išmoksta valdyti valtį ir, srovės nešami, plaukia pro potvynio apsemtas buvusios civilizacijos liekanas. Kartu darbuodamiesi, gyvūnai pamažu tampa draugais, sugeba išgyventi ir sugrįžti į sausumą, potvyniui nuslūgus.

## Filmo gamyba
Filmas kurtas ketverius su puse metų, baigtas, likus kelioms dienoms iki Kanų festivalio pradžios. Animacijai panaudota atvirojo kodo trimatės kompiuterinės grafikos kūrimo programa Blender. Sukurtas, bendradarbiaujant trijų šalių kino studijoms: *Dream Well Studio* (Latvija), *Sacrebleu Productions* (Prancūzija) ir *Take Five* (Belgija). Filmo gamybą finansavo Europos Tarybos kultūros rėmimo fondas „Eurimages“, Latvijos nacionalinis kino centras, Latvijos kultūros kapitalo fondas, Prancūzijos nacionalinis kino centras (*CNC France*), televizijos transliuotojai *Arte*, *RTBF* ir *Canal+* regioniniai fondai ir paramos programos Prancūzijoje ir Belgijoje.

Filmas pastatytas be dialogų, kiekvienam veikėjui panaudoti tikrų gyvūnų balsai, kuriuos garso operatoriai patys įrašė arba pasiskolino iš garsų bibliotekų. Katino personažui panaudoti ne vienos, o kelių kačių balsai. Kapibaros balsas pasirodė pernelyg šaižus ir ramiam personažo charakteriui netinkamas, todėl garso režisierius Gurwal Coïc-Gallas šiam vaidmeniui įrašė kupranugarių mažylio balsą.

Muziką filmui sukūrė Gintas Zilbaluodis kartu su latvių kompozitoriumi Richardu Zaliupe. Studija „Milan Records“ filmo garso takelį 2024 m. lapkričio 1 d. išleido muzikos klausymosi internetu platformose.

## Šaltiniai